Èxit de la Passarel·la per la Igualtat de Burjassot
2025-07-24

Un Tívoli entregat no va deixar d’aplaudir en la vesprada del dimecres a les veïnes i els veïns de Burjassot, protagonistes de la Passarel·la per la Igualtat, una cita anual organitzada per l’Associació de Mestresses de Casa i Consumidors Tyrius que compta amb la col·laboració de l’Ajuntament de Burjassot, des de la Unitat d’Igualtat- Espai Dona.

La vesprada va començar amb les paraules d’Emília València, presidenta de l’entitat, que va agrair l’assistència de tots els presents i l’ajuda inestimable del Consistori perquè la passarel·la, any rere any, siga una realitat i reunisca un gran nombre de veïnes i veïns disposats a fer de models per un dia.

Després, va ser el torn del grup de Ball de Rosa que, un any més, van mostrar el seu saber fer sobre l’escenari ballant diferents ritmes musicals.

Per a finalitzar, menuts i majors van desfilar per la passarel·la del Tívoli amb les seues millors gal·les; passarel·la que va tancar l’alcalde de Burjassot, Rafa García que, enguany, va voler fer l’ullet a l’Agrupació de Voluntaris de Protecció Civil de Burjassot, eixint amb un dels seus uniformes de treball, concretament, el que usen les voluntàries i els voluntaris quan col·laboren en els actes fallers.

Una vesprada divertida, amena i de lluita, novament, per la igualtat real en Burjassot i en la societat.